พท.ฉุนช่วยมาร์คซัดมีชัยคนแก่เลอะเลือน
วิษณุแนะให้ดูที่คําตัดสินของศาลบิ๊กป๊อกโต้ยึดปฏิทินสกัดพวกป่วนหมอวิชัยแฉบ.เหล้าบุหรี่บงการล้ม,ประยุทธ์ รับลูก มีชัย ชงใช้ ม.44 ผุด กก.ตั้งไข่ปรองดอง มอบฝ่ายกฎหมายหารือ สนช. กมธ. เล็งวางกฎจริยธรรมฟ้องเรียกค่าเสียหาย-ยึดทรัพย์ ขรก. พท.ถล่ม มีชัย เลอะเลือนอุ้ม มาร์ค ไม่ขาดคุณสมบัติสมัคร ส.ส. กมล ไล่ไปดูคำสั่งปลดเหตุผลทุจริตต่อราชการปลอมเอกสารประพฤติมิชอบชัดเจน บิ๊กป้อม สั่ง กห.ตรวจสอบแล้วค่อย แจง บิ๊กป๊อก ฮึ่มแบนปฏิทิน ทักษิณ-ยิ่งลักษณ์ สกัดป่วนการเมือง ว้ากกำลังสงบอย่าตอกลิ่ม วัฒนา ฉะสังคมวิปริต แจกปฏิทินก็ผิด ก.ม. เย้ยยิ่งห้ามยิ่งฮอตต้องพิมพ์เพิ่ม โอ๊ค ประชดโพสต์รูป เด็กแม้ว-ปูแดง วิลาศ ยื่น ป.ป.ช.-สตง.สอบ 3 โครงการ กทม. แฉล็อกสเปกไฟประดับ 5 วันบริษัทคู่เทียบโผล่ฮั้วประมูล วิษณุ-ไพบูลย์ ระบุเด้ง 7 บอร์ด สสส.ผลประโยชน์ทับซ้อน-ใช้งบฯไม่ตรงวัตถุประสงค์ หมอวิชัย โวย บ.เหล้า-บุหรี่นอกบงการล้มล้าง,จากกรณีที่นายมีชัย ฤชุพันธุ์ ประธานคณะกรรมการร่างรัฐธรรมนูญ (กรธ.) เสนอให้ พล.อ.ประยุทธ์ จันทร์โอชา นายกรัฐมนตรี และหัวหน้าคสช. ใช้มาตรา 44 แห่งรัฐธรรมนูญชั่วคราว ปี 2557 ตั้งคณะทำงานสร้างความปรองดอง ล่าสุด พล.อ.ประยุทธ์ระบุว่า ต้องมีกระบวนการเริ่มต้นการสร้างความปรองดอง โดยมอบหมายให้ฝ่ายกฎหมายไปหารือถึงความจำเป็นร่วมกับสภานิติบัญญัติแห่งชาติ (สนช.),เมื่อเวลา 10.50 น. วันที่ 6 ม.ค. ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) ให้สัมภาษณ์ถึงกรณีที่นายมีชัย ฤชุพันธุ์ ประธานกรรมาธิการร่างรัฐธรรมนูญ เสนอให้ใช้อำนาจมาตรา 44 แต่งตั้งคณะทำงานสร้างความปรองดองว่า ให้ฝ่ายกฎหมายได้หารือกับสภานิติบัญญัติแห่งชาติ (สนช.) เรื่องดังกล่าวก่อน รับทราบในเรื่องนี้แล้ว ส่วนจะสามารถทำได้หรือไม่ยังไม่รู้ ตอนนี้ให้ฝ่ายกฎหมายว่ากันมาก่อน ในส่วนของรัฐบาลมีนายวิษณุ เครืองาม รองนายกรัฐมนตรี คงได้คุยกันมาว่ามีความจำเป็นแค่ไหน อย่างไร,เมื่อถามว่า ส่วนตัวนายกฯเห็นด้วยหรือไม่ พล.อ.ประยุทธ์ตอบว่า ไม่มี ส่วนตัวไม่มีอะไร เรื่องความปรองดองบอกแล้วว่าต้องมีการปรองดอง มีคณะกรรมการปรองดองที่จะทำในระยะเริ่มต้น ไม่ได้หมายความว่าจะไปนิรโทษกรรมอะไร เอาคนเข้ามาสู่กระบวนการปรองดองว่ามีใครบ้าง แล้วกฎหมายอยู่ที่ไหน ผิดกฎหมายอะไร ตรงไหนหรือเปล่าต้องไปดูและกลั่นกรองกัน แล้วจึงไปสู่ขั้นตอนต่อไปว่าจะทำอย่างไรกันต่อ ถ้าไม่เริ่มไปไม่ได้หรอก มันอาจมีความจำเป็น ถ้าไม่จำเป็นนายมีชัยคงไม่เสนอมาจะ หาทางทำให้ แต่เดี๋ยวจะหาว่าไม่เป็นธรรมอีก อย่างนี้อะไรก็ทำไม่ได้ทั้งนั้น หาว่าไม่เป็นธรรมทุกเรื่อง,นายวิษณุ เครืองาม รองนายกรัฐมนตรี กล่าวว่า ยังไม่ทราบเรื่องที่กรณีนายมีชัยเสนอรัฐบาลใช้มาตรา 44 ตั้งคณะกรรมการปรองดอง แต่หากนายกฯมอบหมายจะไปคิดวิธีมา และหารือกับนายมีชัย เรื่องการปรองดอง ไม่สามารถจะเปิดเผยได้ว่าต้องทำอย่างไร เนื่องจากเป็นเรื่องอ่อนไหว ต้องรอบคอบ ถ้าจะกำหนดไว้ในบทเฉพาะกาลกับการใช้มาตรา 44 แตกต่างแน่ เพราะหลายเรื่องไม่สามารถบรรจุไว้ในกฎหมายได้ บางเรื่องเป็นเรื่องของจิตใจ การใช้มาตรา 44 อาจไม่ยั่งยืน อาจรื้อเมื่อไรไม่รู้ ที่สำคัญ ไม่ได้ผ่านการแสดงความคิดเห็นจากหลายฝ่าย และการปรองดองทำไม่เสร็จภายใน 1-2 ปี ถ้าเขียนไว้ในรัฐธรรมนูญ อาจบีบเรื่องเวลาจนเกินไป และทำให้รัฐธรรมนูญยืดยาว เชยไม่ทันสมัย จะไปแก้ไขรัฐธรรมนูญก็ยุ่งยาก แต่ถ้าเขียนกฎหมายธรรมดาอาจง่ายกว่า แต่คิดว่าใช้หลักอื่นที่ไม่ต้องเขียนเป็นกฎหมายจะดีกว่า แต่บางเรื่องจำเป็นต้องออกเป็นกฎหมาย เช่น อภัยโทษ นิรโทษกรรม,เมื่อเวลา 13.30 น. ที่รัฐสภา มีการประชุมคณะกรรมการร่างรัฐธรรมนูญ (กรธ.) มีนายมีชัย ฤชุพันธุ์ ประธาน กรธ.เป็นประธานการประชุม วาระพิจารณาเรื่องการปฏิรูปการศึกษา จากนั้นเวลา 15.00 น. นายอุดม รัฐอมฤต โฆษก กรธ. แถลงว่า ที่ประชุม กรธ.เห็นควรกำหนดหลักการสำคัญการปฏิรูปการศึกษาไว้ในรัฐธรรมนูญ รายละเอียดให้ไปใส่ไว้ใน พ.ร.บ.ประกอบรัฐธรรมนูญ เช่น การกำหนดให้ต้องมีแผนการศึกษาแห่งชาติ และมาตรการบังคับและกำกับดูแล เช่นเดียวกับการปฏิรูปตำรวจ ให้กำหนดไว้ในรัฐธรรมนูญ เพื่อผลักดันให้การบริหารงานบุคคลเป็นไปตามความรู้ความสามารถและอาวุโส ปรับปรุงกลไกการสอบสวน โดยอาจให้อัยการเข้ามามีส่วนร่วมในกระบวนการสอบสวนด้วย ขณะเดียวกันที่ประชุม กรธ.เห็นควรให้กำหนดประเด็นปฏิรูปทั้ง 2 ด้านนี้อยู่ในบทเฉพาะกาล มีสภาพเชิงบังคับให้ต้องดำเนินการตามระยะเวลาที่กำหนด หากไม่สำเร็จจะมีมาตรการกดดัน เช่น หากแก้กฎหมายปฏิรูประบบสอบสวนของตำรวจไม่เสร็จ จะมอบอำนาจให้อัยการทำหน้าที่หัวหน้าสอบสวนจนกว่าจะเสร็จ,นายอุดมกล่าวว่า ที่ประชุมยังพิจารณาแนวทางการปฏิรูปข้าราชการ เบื้องต้นมีข้อเสนอให้กำหนดมาตรฐานจริยธรรมของข้าราชการแต่ละหน่วยเหมือนกัน โดยมอบอำนาจให้ผู้ตรวจการแผ่นดินรับผิดชอบวางมาตรฐานจริยธรรมข้าราชการ และยังมีข้อเสนอให้คดีทุจริตของข้าราชการ นอกจากมีความผิดทางวินัย คดีอาญาแล้ว ต้องฟ้องเรียกร้องค่าเสียหายและยึดทรัพย์ได้ ส่วนการประชุมนอกสถานที่ที่ จ.เพชรบุรี สัปดาห์หน้า อนุกรรมการแต่ละคณะจะนำเสนอบางประเด็นที่ยังค้างอยู่เพื่อหาข้อสรุปว่าจะกำหนดไว้ในรัฐธรรมนูญหรือไม่ เช่น ประเด็นของอนุกรรมการฝ่ายโครงสร้างนิติบัญญัติ หารือถึงการกำหนดให้มีการเลือกตั้งล่วงหน้า และนอกสถานที่จะมีปัญหาหรือไม่ เนื่องจากศาลรัฐธรรมนูญเคยวินิจฉัยว่า การเลือกตั้งที่ไม่ได้เป็นวันเดียวกันพร้อมกันทั่วประเทศ ไม่ชอบด้วยกฎหมาย ส่วนการกำหนดเนื้อหาการปฏิรูปและการปรองดองยังไม่มีข้อสรุปเรื่องนี้ ประเด็นการปรองดองยังไม่มีความชัดเจน ที่สุดอาจต้องเป็นมาตรการของฝ่ายบริหาร,เมื่อเวลา 09.09 น. ที่รัฐสภา ร.อ.ทินพันธุ์ นาคะตะ ประธานสภาขับเคลื่อนการปฏิรูปประเทศ (สปท.) พร้อมนายอลงกรณ์ พลบุตร รองประธานสปท.คนที่ 1 นำข้าราชการสำนักงานเลขาธิการสภาฯทำบุญตักบาตรเนื่องในวันปีใหม่ 2559 บริเวณหน้าลานพระบาทสมเด็จพระปกเกล้าเจ้าอยู่หัว รัชกาลที่ 7 จากนั้น ร.อ.ทินพันธุ์กล่าวว่า ในการประชุม สปท.วันที่ 7 ม.ค. จะเปิดโอกาสให้สมาชิก สปท.อภิปรายเกี่ยวกับรัฐธรรมนูญ เพื่อส่งข้อเสนอให้ กรธ. จากนั้นวันที่ 8 ม.ค. จะพิจารณาข้อเสนอคณะกรรมาธิการขับเคลื่อนการปฏิรูปประเทศด้านกีฬา ศิลปะ วัฒนธรรม การศาสนา คุณธรรม และจริยธรรม ให้ตั้งกระทรวงกีฬา หากรัฐบาลต้องการให้เป็นรูปธรรมเร่งด่วนควรใช้มาตรา 44 ดำเนินการ ถ้าออกเป็น พ.ร.บ.อาจใช้เวลาถึง 6 เดือน,นายอภิสิทธิ์ เวชชาชีวะ หัวหน้าพรรคประชาธิปัตย์ กล่าวถึงกรณีนายมีชัย ฤชุพันธุ์ ประธาน กรธ. ระบุว่า จะไม่มีองค์กรในลักษณะคณะกรรมการยุทธศาสตร์การปฏิรูปและการปรองดองแห่งชาติ (คปป.) บัญญัติไว้ในร่างรัฐธรรมนูญฉบับนี้ว่า ถือเป็นเรื่องที่ดี จะช่วยให้หลายฝ่ายไม่ต้องกังวลว่าจะมีองค์กรที่กระทบกับองค์กรที่มาจากกระบวนการประชาธิปไตย เชื่อมั่นในคำพูดของประธาน กรธ.ว่าจะมีวิธีและกลไกขับเคลื่อนการปฏิรูปและการปรองดองที่ดีกว่า คปป. และยังไม่สามารถประเมินได้ว่าร่างรัฐธรรมนูญฉบับนี้จะผ่านการประชามติหรือไม่ แต่ คสช.และรัฐบาลควรแก้ไขหลักเกณฑ์ประชามติให้ชัดเจน ทั้งเกณฑ์คะแนนผ่านความเห็นชอบการประชามติ หรือกรณีร่างรัฐธรรมนูญไม่ผ่านประชามติ,ด้านนายนพดล ปัทมะ อดีต รมว.ต่างประเทศ กล่าวว่า ขอฝากบันทึกช่วยจำจากประชาชนที่ต้องการให้ กรธ.ดำเนินการ 4 ประเด็น ที่อาจก่อให้เกิดปัญหาให้ประเทศในอนาคต คือ 1.นายกฯควรมาจาก ส.ส. 2.การตัดสิทธิ์ไม่ให้ประชาชนมีโอกาสเลือกวุฒิสภา หันไปใช้ระบบกลุ่มอาชีพเลือกกันเองไม่เคารพสิทธิและอำนาจอธิปไตยของปวงชนชาวไทย ทั้งที่ ส.ว.มีอำนาจแต่งตั้งองค์กรอิสระ ถอดถอนผู้มาจากการเลือกตั้ง หรือเปลี่ยนแปลงรัฐบาลได้ จึงควรมี ส.ว.จากการเลือกตั้ง อย่างน้อยกึ่งหนึ่ง 3.แนวคิดจะให้อำนาจองค์กรอิสระ หรือศาลรัฐธรรมนูญ ผ่าทางตันทางการเมืองขัดหลักการประชาธิปไตยสากลที่ยึดหลัก ความสูงสุดของรัฐสภา ปัญหาทางการเมืองต้องแก้ด้วยการเมืองในรัฐสภา มิใช่ให้องค์กรอิสระที่มีอำนาจหน้าที่วินิจฉัยปัญหาข้อกฎหมายมาวินิจฉัยปัญหาการเมือง ที่สำคัญยังดึง องค์กรอิสระเข้าไปสู่ความขัดแย้งทางการเมือง อาจกระทบต่อความน่าเชื่อถือและการยอมรับ 4.การให้แก้ไขรัฐธรรมนูญโดยใช้เสียงในรัฐสภามากเป็นพิเศษและต้องให้ศาลรัฐธรรมนูญวินิจฉัย และทำประชามติก่อนแก้ทุกครั้ง จำกัดอำนาจรัฐสภาในอนาคต เท่ากับสถาปนาอำนาจองค์กรอิสระให้อยู่เหนือรัฐสภา ขัดหลักประชาธิปไตยสากลพรากสิทธิของคนไทย และสิ้นเปลืองงบประมาณทำประชามติทุกครั้ง,ส่วนกรณีที่นายมีชัย ฤชุพันธุ์ ประธาน กรธ.ระบุว่า นายอภิสิทธิ์ เวชชาชีวะ หัวหน้าพรรคประชาธิปัตย์ ไม่ขาดคุณสมบัติในการลงสมัคร ส.ส. จากกรณีถูกปลดออกจากราชการทหาร เพราะไม่ใช่การกระทำทุจริตนั้น วันเดียวกัน นายกมล บันไดเพชร คณะทำงานฝ่ายกฎหมายพรรคเพื่อไทย กล่าวถึงกรณีที่นายมีชัยการันตีนายอภิสิทธิ์ไม่ขาดคุณสมบัติการลงสมัคร ส.ส. เพราะไม่ใช่การกระทำทุจริต แม้ศาลแพ่งมีคำพิพากษารับรองคำสั่งกระทรวงกลาโหมให้ปลดนายอภิสิทธิ์ออกจากราชการทหารชอบด้วยกฎหมายว่า ขอให้นายมีชัยไปอ่านคำสั่งปลดออกก่อนว่า เหตุที่ปลดคือทุจริตต่อราชการ การปลอมเอกสารเป็นการประพฤติมิชอบชัดเจน เป็นกรณีผิดวินัยทหาร จะเรียกว่าไม่ทุจริตได้อย่างไร ซึ่งความจริงเรื่องนี้เป็นเรื่องที่ กกต.และศาลรัฐธรรมนูญว่านายอภิสิทธิ์ขาดคุณสมบัติหรือไม่ คิดว่านายมีชัยอายุมากแล้วคงเลอะเลือนฟั่นเฟือนไป พูดไม่ดูข้อเท็จจริง อยากจะบอกว่าไม่ได้เลือกที่รักมักที่ชังก็พูดได้,นายกมลกล่าวด้วยว่า เรื่องนี้ภาษาชาวบ้านเรียกว่าช่วยกัน โดยตั้งแต่ศาลรัฐธรรมนูญที่เอาเรื่องไปดองไว้เป็นปีๆตั้งแต่นายอภิสิทธิ์เป็น ส.ส.จนยุบสภา ก็จำหน่ายคดี ส่วนศาลปกครองก็เอาเรื่องไปดองไว้เป็นปี หลังจากที่นายอภิสิทธิ์ยื่นร้องว่า พล.อ.อ.สุกำพล สุวรรณทัต รมว.กลาโหม ในขณะนั้น ไม่มีอำนาจสั่งปลด ทั้งที่จริงๆก็สามารถวินิจฉัยได้เร็วว่า อยู่ในขอบเขตอำนาจหรือไม่ เพราะประเด็นไม่ซับซ้อนอะไรเลย แต่ก็ดึงเรื่องไว้เป็นเวลานาน บ้านเมืองนี้ผิดเพี้ยนไปหมด คนทำผิดก็กลายเป็นถูก คนทำถูกก็กลายเป็นผิด อย่างไรก็ตาม นายอภิสิทธิ์พูดเสมอถึงเรื่องความรับผิดชอบทางการเมือง และความรับผิดชอบทางกฎหมาย ว่าความรับผิดชอบทางการเมืองต้องมีสูงกว่า ถ้ายังดันทุรังก็ไม่รู้จะทำอย่างไร,ที่ทำเนียบรัฐบาล พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม ให้สัมภาษณ์กรณีนายมีชัย ฤชุพันธุ์ ประธาน กรธ.ระบุว่า นายอภิสิทธิ์ เวชชาชีวะ หัวหน้าพรรคประชาธิปัตย์ ไม่ขาดคุณสมบัติผู้สมัคร ส.ส.ที่ กรธ.เขียนไว้ หลังกระทรวงกลาโหมมีคำสั่งที่ 1163/2555 ให้ปลดออกจากราชการชอบด้วยกฎหมายว่า ยังไม่ทราบรายละเอียดเรื่องดังกล่าว ตนจะตรวจสอบแล้วให้กระทรวงกลาโหมชี้แจง ถ้าผิดกฎหมายก็คือผิด แต่ขณะนี้รัฐธรรมนูญยังไม่ออก ขอให้ใจเย็นๆ,นายวิษณุ เครืองาม รองนายกรัฐมนตรี กล่าวถึงกรณีคุณสมบัติการลงสมัคร ส.ส.ของนายอภิสิทธิ์ เวชชาชีวะ หัวหน้าพรรคประชาธิปัตย์ หลังกระทรวงกลาโหมมีคำสั่งที่ 1163/2555 ให้ปลดออกจากราชการชอบด้วยกฎหมายว่า นายมีชัย ฤชุพันธุ์ ประธาน กรธ. ออกมาระบุแล้วไม่ใช่เหรอว่า สามารถลงสมัคร ส.ส.ได้ ซึ่งการออกจากราชการ ออกเพราะกรณีทุจริตก็ได้ ไม่ทุจริตก็ออกจากราชการได้ แต่งตั้งผิด ขาดคุณสมบัติ ก็ต้องออกจากราชการ คนเหล่านี้จะตัดอนาคตทั้งหมดไม่ได้ แม้กลับเข้ารับราชการใหม่ยังได้เลย กรณีของนายอภิสิทธิ์อยู่ที่ว่าศาลตัดสินว่าทุจริตหรือไม่ สมมติศาลตัดสินว่าทุจริต ขั้นต่อไป กกต.เป็นผู้รับสมัครจะต้องวินิจฉัย ถ้ามีปัญหาส่งศาลรัฐธรรมนูญตัดสิน ถ้าเจ้าตัวไม่ชอบใจก็ไปร้องศาล และนายอภิสิทธิ์ ถ้าจะสมัคร ส.ส.ใช้เอกสารอื่นไปสมัคร เพราะเอกสารทางทหารเป็นโมฆะแล้ว แต่ทั้งนี้ต้องรอดูถ้อยคำในร่างรัฐธรรมนูญอีกครั้ง,อีกเรื่อง ที่กระทรวงมหาดไทย พล.อ.อนุพงษ์ เผ่าจินดา รมว.มหาดไทย กล่าวว่า การเชิญผู้ที่แจกปฏิทินนายทักษิณ ชินวัตรและ น.ส.ยิ่งลักษณ์ ชินวัตร อดีตนายกรัฐมนตรีในพื้นที่ จ.ขอนแก่น ไปปรับทัศนคติว่า จะไม่เป็นน้ำผึ้งหยดเดียว เพราะเป็นธรรมดาทำให้สังคมรู้ว่าจุดมุ่งหมายมีเรื่องเดียวเพื่อให้เกิดความสงบในประเทศไม่ให้เกิดความขัดแย้งอีก ถ้าเจ้าหน้าที่ประเมินว่าเป็นการเคลื่อนไหวทางการเมืองก็ต้องยอมรับ เพราะเจ้าหน้าที่ไม่ได้มองเรื่องปฏิทิน แต่มองเรื่องของความสงบเรียบร้อยเป็นเรื่องของการกระทำที่เคลื่อนไหวทางการเมือง และถ้าบ้านเมืองกลับไปประเทศจะเดินต่อไปไม่ได้ไม่ว่าด้วยกรณีใดน่าจะเสียใจมากกว่า มันกำลังจะประสานกันดีอยู่แล้ว ผู้คนกำลังจะลืม อย่ากลับไปแตกแยกกันอีก ไม่ดีกับประเทศชาติ,นายอนุสรณ์ เอี่ยมสะอาด รักษาการรองโฆษก พรรคเพื่อไทย กล่าวถึงกรณีทหารและตำรวจยึดปฏิทินปีใหม่รูป 2 อดีตนายกฯและเรียกตัวมวลชนคนเสื้อแดงขอนแก่นมารายงานตัวปรับทัศนคติว่า ถึงตอนนี้แทบไม่เห็นข่าวการเสนอความคิดเห็นเชิงก้าวหน้าว่าด้วยการปฏิรูปประเทศ ไม่มีความชัดเจนว่าถ้าร่างรัฐธรรมนูญไม่ผ่านประชามติจะเดินอย่างไรต่อไป หรือแม้แต่การแก้ปัญหาด้านเศรษฐกิจปากท้องประชาชน เพราะอาจหลงไปพึงพอใจกับผลมโนโพล จนลืมประชาชนที่สะท้อนว่ากำลังลำบาก ทางที่ดีรัฐบาลควรเอาเวลาทุ่มเทสรรพกำลังสติปัญญา ใส่ใจกับการแก้ไขปัญหาความเดือดร้อนของประชาชน โดยเฉพาะพี่น้องเกษตรกรทั้งชาวนาราคาข้าวตกต่ำอย่างมาก ชาวสวนยางที่กำลังเผชิญปัญหายางราคา 4 กก. 100 บาท มากกว่าจะไปทำในสิ่งที่ธุระไม่ใช่ และไม่ได้จัดเรียงลำดับความสำคัญของงานให้ดี ประเทศไทยปี 2559 เรามาถึงจุดนี้ จุดที่แจกปฏิทินปีใหม่ผิดกฎหมายได้อย่างไร ผู้มีอำนาจช่วยตอบประชาชนที แล้วอย่ามาอ้างว่าปฏิรูปสะดุด เพราะต้องหยุดเคลียร์ปฏิทิน,นายวัฒนา เมืองสุข อดีต รมว.พาณิชย์ โพสต์เฟซบุ๊ก ใจความว่า สังคมวิปริต แจกปฏิทินผิดกฎหมาย ขณะนี้รัฐบาลทำสิ่งที่เป็นอกุศลกรรม นำไปสู่ความเสื่อมโดยเฉพาะเรื่องปฏิทินของอดีตนายกฯสองท่าน การแจกปฏิทินวันขึ้นปีใหม่นั้น เป็นประเพณีปฏิบัติที่ทำต่อเนื่องกันมาช้านาน รูปบนปฏิทินเป็นดุลพินิจของผู้ทำที่ต้องการสื่อไปยังผู้รับ รวมทั้งไม่มีกฎหมายหรือขนบธรรมเนียมประเพณีใดกำหนด เช่น ปฏิทินของพรรคการเมืองจะนำรูปหัวหน้าพรรค บุคคลสำคัญของพรรคหรือ ส.ส. ปฏิทินสถานีโทรทัศน์ใช้รูปดารา หรือปฏิทินของค่ายน้ำเมามักนิยมทำเป็นภาพโป๊ที่อดีตแกนนำ กปปส.ท่านหนึ่งสมัยที่เป็นประจำสำนักนายกฯในรัฐบาลพรรคประชาธิปัตย์เคยนำมาแจกในทำเนียบรัฐบาล แสดงให้เห็นว่าไม่ได้มีข้อจำกัดว่าจะต้องเป็นแบบใดตามที่บุคคลในรัฐบาลนี้กำลังบิดเบือน,นายวัฒนากล่าวว่า การแสดงออกและการให้สัมภาษณ์ของบุคคลในรัฐบาลนี้ จึงบ่งบอกได้ 2 ประการ คือ 1.เป็นการพูดเพ้อเจ้อเจตนาให้ร้ายหรือมุ่งร้าย จัดเป็นวจีทุจริตเป็นกรรมทางปาก อันเป็นวจีกรรมโดยมีมิจฉาทิฐิคือเห็นผิดเป็นชอบหรือเห็นผิดไปจากคลองธรรม นอกจากนี้คำเหน็บแนมที่ว่าจะเอาไปบูชากันหรืออย่างไร นอกจากจะเป็นการพูดแบบไม่มีวุฒิภาวะแล้ว ยังเป็นการแสดงถึงความริษยาที่เห็นประชาชนยังรักอดีตนายกฯ 2.สำหรับรัฐมนตรีและข้าราชการที่เรียกผู้คนไปปรับทัศนคติ มีลักษณะที่โบราณเรียกว่านายว่าขี้ข้าพลอยหรือสอพลอ นึกถึงคำสัญญาของท่านผู้นำที่พูดในวันปีใหม่ว่าจะปฏิรูปตัวเองใหม่ แต่สิ่งที่ให้สัมภาษณ์ไม่ได้แสดงให้เห็นเลยว่ากำลังทำในสิ่งนั้น และกำลังทำให้พวกตนเดือดร้อน เพราะมีแต่คนอยากจะได้ปฏิทิน ต้องวิ่งหาเงินไปพิมพ์เพิ่มขึ้น,ลูกหาบโวยดิสเครดิตอดีตนายกฯ นายชวลิต วิชยสุทธิ์ รักษาการรองเลขาธิการพรรคเพื่อไทย กล่าวว่า การกล่าวว่าปฏิทินติดฝาผนัง บ้าน รูปที่ติดควรเป็นบุคคลที่มีความหมายสำคัญยิ่งของคนในชาติ เป็นการให้ข้อมูลขัดกับข้อเท็จจริงอย่างสิ้นเชิง รูปบุคคลสำคัญที่มีความหมายสำคัญยิ่งของคนในชาตินั้น ประชาชนนำไปใส่กรอบรูป และติดตั้งไว้ในที่เหมาะสม ส่วนปฏิทินส่วนใหญ่ชาวบ้านในชนบทจะติดไว้ที่ใต้ถุนบ้านเพื่อสะดวกในการดูวัน เดือน ปี การกล่าวถึงความเหมาะสมในการทำปฏิทินรูปนายทักษิณ ชินวัตรกับรูป น.ส. ยิ่งลักษณ์ ชินวัตร โดยพยายามนำไปเปรียบเทียบกับบุคคลสำคัญดังกล่าวนั้น ตีความเป็นอย่างอื่นไม่ได้ นอกจากต้องการดิสเครดิตอดีตนายกฯทั้งสองคน,วันเดียวกัน นายพานทองแท้ ชินวัตร หรือโอ๊ค บุตรชายนายทักษิณ ชินวัตร อดีตนายกฯ โพสต์เฟซบุ๊กภาพปฏิทิน เป็นภาพเด็กชายแต่งชุดชาวเขาและภาพปูสีแดง คาดว่าใช้สื่อแทนคำว่า แม้ว-ปู ด้านล่างรูปแบบเหมือนปฏิทินของนายทักษิณ ชินวัตร และ น.ส.ยิ่งลักษณ์ ชินวัตร อดีตนายกฯที่ทำแจกก่อนหน้านี้และถูกฝ่ายความมั่นคงสั่งห้ามและให้เจ้าหน้าที่ตามเก็บ ทั้งนี้นายพานทองแท้โพสต์ข้อความด้วยว่าไม่ว่าปฏิวัติ หรือปฏิรูปต่างก็ต้องชิดซ้าย เมื่อเจอปฏิกิริยาของท่านผู้นำต่อปฏิทิน แม้ว-ปูเจ้าปัญหา คำพูดของผู้นำประเทศไทยคนปัจจุบัน พูดถึงการแจกปฏิทินที่มีรูป อดีตผู้นำประเทศชายและหญิง ซึ่งนายทหารรุ่นพี่ของตน และตัวเองได้กระทำการปฏิวัติรัฐประหาร และยึดอำนาจจากเขามานั้น ตอนท้ายคำพูด ท่านผู้นำยังกระแนะกระแหนไปถึงคุณพ่อตนด้วยว่า ถ้าคิดว่าไม่ผิดก็กลับมา จะทำปฏิทินให้อีกหลายๆเล่ม นี่คือวุฒิภาวะผู้นำคนปัจจุบันของประเทศไทย,นายพานทองแท้ระบุว่าผิดไม่ผิดวัดกันตรงไหน ทหารเอารถถังออกมาปฏิวัติ อ้างว่ารัฐบาลทุจริตมโหฬาร แล้วก็ตั้งคนแบบแก้วหน้าม้า ป้ามหาภัย มาเป็นคณะกรรมการตรวจสอบความผิด จะมีใครเชื่อบ้างว่าคนจำพวกนี้ จะให้ความเป็นธรรมกับพ่อตนจริงๆ อย่ามัวแต่กระแหนะกระแหนผู้อื่นเมื่อลงจากตำแหน่งแล้ว ตัวท่านเองกล้าให้ตรวจสอบหรือเปล่า อย่าอ้างเป็นธรรมเนียมของการปฏิวัติ ว่าคนดีเสียสละเพื่อชาติแล้ว เลยต้องนิรโทษกรรมตัวเองไว้ในรัฐธรรมนูญ ก็เพราะเขียนกันมาแบบนี้แหละ ทหารถึงชอบปฏิวัติกันนัก กี่ยุคกี่สมัยมาแล้ว จะมีสักกี่คนที่หลังจากปฏิวัติแล้ว ยังเป็นทหารนับขวดกันอยู่ ส่วนใหญ่นับแบงก์กันไม่หวาดไม่ไหวมากกว่า ถ้าคิดว่าทำถูก กล้าไหมละ สั่งเนติบริกรไม่ต้องเขียนนิรโทษกรรมท่านผู้นำไว้ในรัฐธรรมนูญ แสดงภาวะผู้นำ ด้วยการกล้าทำกล้ารับ ผิดถูกว่ากันไปตามตัวบทกฎหมาย อำนาจมีล้นฟ้า ไม่ได้ทำผิด แล้วจะกลัวอะไร ถ้ากระบวนการยุติธรรมปกติ ตัวเองยังไม่กล้าเผชิญ เลิกกระแหนะกระแหนคนที่โดนหน่วยงานพิเศษ ที่เผด็จการตั้งขึ้นมาเล่นงานดีกว่า ว่าแต่เขาอิเหนาเป็นเอง อายเขาเปล่าๆ,ที่ทำเนียบรัฐบาล พล.อ.ประยุทธ์ จันทร์โอชา นายกฯและหัวหน้า คสช.กล่าวถึง กรณีที่พรรคประชาธิปัตย์ขอเปิดประชุมพรรคเป็นกรณีพิเศษ เพื่อพิจารณาโครงสร้างพรรคว่า ยังไม่ให้ไง ไม่ให้ประชุม ผู้สื่อข่าวถามย้ำว่า พรรคประชาธิปัตย์ขอเปิดประชุมพรรคเพื่อปรับโครงสร้างพรรคเท่านั้น พล.อ.ประยุทธ์ ตอบว่า อ๋อ เหรอ แล้วไอ้ที่มาพูดปากเปล่าตามสื่อต่างๆ ผมยังไม่ได้เล่นงานเลยนะ เมื่อถามถึงเรื่องการตรวจสอบการใช้งบประมาณโครงการประดับไฟตกแต่งที่ลานคนเมือง 5 ล้านดวงของ กทม. มูลค่า 39.5 ล้านบาท พล.อ.ประยุทธ์ ตอบว่า ก็ให้กระบวนการตรวจสอบด้านกฎหมายว่ากันไป,นายอภิสิทธิ์ เวชชาชีวะ หัวหน้าพรรคประชาธิปัตย์ กล่าวถึงกรณีที่หัวหน้า คสช.ไม่อนุญาตให้ประชุมพรรคประชาธิปัตย์ว่า ผลออกมาเช่นนี้ไม่เป็นผลดีกับฝ่ายใดทั้งสิ้น ส่วนการแก้ปัญหาการบริหารราชการของผู้บริหาร กทม. และ ม.ร.ว.สุขุมพันธุ์ บริพัตร ผู้ว่าฯกทม.คงต้องหารือกับผู้บริหารพรรค และอดีต ส.ส.กทม.ก่อน,เวลา 13.30 น. ที่พรรคประชาธิปัตย์ อดีต ส.ส. กทม.และผู้บริหารพรรคได้หารือนอกรอบหลังหัวหน้า คสช.ไม่อนุญาตให้พรรคการเมืองประชุม โดยให้อดีต ส.ส. กทม.แสดงความเห็นว่าจะดำเนินการอย่างไรกับกรณีที่ ม.ร.ว.สุขุมพันธุ์ไม่ยอมรับการตรวจสอบตามกระบวนการของพรรค และไม่ชี้แจงต่อหัวหน้าพรรคถึงข้อกล่าวหาความไม่โปร่งใสในการบริหารงาน กทม. ซึ่งอดีต ส.ส. กทม.ยังคงสงวนท่าทีไม่กล้าพูดอะไรมาก มีบางส่วนที่สนับสนุน ม.ร.ว.สุขุมพันธุ์ อาทิ นายชนินทร์ รุ่งแสง และนายอรรถวิชช์ สุวรรณภักดี อดีต ส.ส. กทม.ร่วมหารืออยู่ด้วย จึงมอบหมายให้นายองอาจ คล้ามไพบูลย์ รองหัวหน้าภาค กทม.รวบรวมความเห็นอดีต ส.ส. กทม.เพื่อนำมาหารือกับนายอภิสิทธิ์และคณะผู้บริหารพรรคอีกครั้ง เพื่อหามาตรการต่อไป,ขณะที่เวลา 09.30 น.นายวิลาศ จันทร์พิทักษ์ อดีต ส.ส. กทม.พรรคประชาธิปัตย์ เข้ายื่นหนังสือต่อผู้ว่าการตรวจเงินแผ่นดิน (สตง.) ให้ตรวจสอบนายอมร กิจเชวงกุล รองผู้ว่าฯ กทม.อดีตกรรมการผู้อำนวยการบริษัทกรุงเทพธนาคม จำกัด รัฐวิสาหกิจสังกัด กทม. ฐานกระทำผิดทุจริตต่อหน้าที่หรือกระทำผิดต่อตำแหน่งหน้าที่ราชการ 3 กรณี คือ 1.กทม.โดยบริษัทกรุงเทพธนาคม จำกัด ซึ่งมีนายอมรเป็นกรรมการผู้อำนวยการขณะนั้น ต่อสัญญาจ้างเดินรถไฟฟ้าบีทีเอสอีก 30 ปี ทั้งที่ยังเหลือสัญญาอีก 17 ปี น่าจะส่อว่าจะทุจริต 2.การจัดซื้อจัดจ้างกล้องซีซีทีวี ซึ่ง กทม.บ่ายเบี่ยงปกปิดข้อมูลสัญญาทั้งหมด 3.โครงการติดไฟแอลอีดี ของ กทม.วงเงิน 39.5 ล้านบาท พบว่า บริษัท คิวริโอ ทัวร์แอนด์ แทรเวล ส่อว่าล็อกสเปก ที่ ม.ร.ว.สุขุมพันธุ์ ระบุได้ชี้แจงแล้ว มาชาติไหน ขนาดหัวหน้าพรรคยังติดต่อไม่ได้เลย ดังนั้นต้องให้ สตง.ตรวจสอบจะได้รู้ว่าใครต้องเข้าคุกบ้าง และขอให้ คสช.ทบทวนคำสั่ง คสช.ที่ 57 หากผลการตรวจสอบเรื่องนี้พบว่ามีปัญหา คสช.มีส่วนต้องร่วมรับผิดชอบด้วย เนื่องจากเป็นผู้กำหนดกติกาที่ทำให้พรรคเปิดประชุมไม่ได้,ต่อมาเวลา 11.00 น. นายวิลาศ เดินทางไปที่สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) ยื่นหนังสือถึง พล.ต.อ.วัชรพล ประสารราชกิจ ประธาน ป.ป.ช.ให้ตรวจสอบนายอมรใน 3 กรณีดังกล่าว โดยนายวิลาศ กล่าวเพิ่มเติมว่า การติดตั้งไฟประดับที่ลานคนเมือง มีข้อมูลล่าสุดพบว่าบริษัท สรรค์สร้าง จำกัด ที่ยื่นซองประกวดราคาแข่งกับบริษัท คิวริโอ ทัวร์ แอนด์ แทรเวล จำกัด เพิ่งมาจดทะเบียนธุรกิจประดับไฟ เมื่อวันที่ 2 ธ.ค.58 ก่อนจะยื่นซองประกวดราคาวันที่ 7 ธ.ค.58 แสดงให้เห็นชัดเจนว่าไม่มีเจตนาเข้าร่วมประกวดราคา เพราะเตรียมตัวเพียง 5 วัน ก่อนยื่นซองประกวดราคา คงไม่สามารถไปหาหลอดไฟ 5 ล้านดวงได้ทัน ดูแล้วเป็นแค่บริษัทตัวประกอบ เชื่อว่ามีการล็อกสเปก เพื่อเอื้อประโยชน์ให้บางบริษัทไว้แล้ว,นายวิลาศกล่าวว่า นอกจากนี้ จากการตรวจสอบที่ตั้งของบริษัท คิวริโอฯ พบเป็นเพียงออฟฟิศเล็กๆ เท่านั้น ไม่มีทางจะเก็บหลอดไฟ 5 ล้านดวง และสายไฟได้เพียงพอแน่นอน เรื่องนี้มีความผิดชัดเจนมาก มั่นใจว่า สตง.จะฟันผิดแน่นอน อย่างไรก็ตามยอมรับว่าทั้ง 3 โครงการที่ยื่นให้ ป.ป.ช.ตรวจสอบไม่มีหลักฐานสาวไปถึงตัวผู้ว่าฯ กทม. ได้ เนื่องจากระบุชัดเจนอยู่ในความรับผิดชอบของนายอมรคนเดียว ส่วนกรณีฝ่ายกฎหมาย กทม.ขู่จะฟ้องกลับตนยินดี ทุกอย่างที่แถลงไปมีข้อเท็จจริงรองรับ ไม่ได้กล่าวหาใคร คนที่ฟ้องน่าจะเป็นตนมากกว่า,ด้านนายประจักษ์ บุญยัง รองผู้ว่าการตรวจเงินแผ่นดิน กล่าวว่า จะรีบดำเนินการเร็วที่สุด เพราะเป็นโครงการใช้เงินสูง โดยเฉพาะการจัดไฟ จะดูทั้งการจัดซื้อจัดจ้าง ใช้จ่ายเงินตรงตามวัตถุประสงค์หรือไม่ หากพบว่ากระทำผิดจะส่งต่อไป ป.ป.ช. และศูนย์อำนวยการต่อต้านการทุจริตแห่งชาติ (ศอตช.) ที่มี พล.อ.ไพบูลย์ คุ้มฉายา รมว.ยุติธรรม เป็นประธาน เพื่อพิจารณาส่งรายชื่อบุคคลที่ส่อว่าทุจริตไปยัง พล.อ.ประยุทธ์ จันทร์โอชา นายกฯ,เมื่อถามว่า ประเด็นอุทยานราชภักดิ์หลังมีการเปลี่ยนชื่อแล้วจะมีผลในทางกฎหมายกับการตรวจสอบหรือไม่นั้น นายประจักษ์กล่าวว่า จะต้องพิจารณาข้อกฎหมายก่อน หลักคือถ้าเกี่ยวกับเงินแผ่นดิน สตง.สามารถตรวจสอบได้ ส่วนผลสรุปของกลาโหมที่ระบุว่าไม่มีการทุจริตนั้น ยังไม่ใช่บทสรุป เป็นเพียงส่วนประกอบหนึ่งของข้อมูลที่ สตง.จะต้องรวบรวมและพิจารณาตามข้อเท็จจริงต่อไป,ที่ทำเนียบรัฐบาล พล.อ.ประยุทธ์ จันทร์โอชา นายกฯและหัวหน้า คสช.ให้สัมภาษณ์ถึงการออกคำสั่ง คสช.ครั้งที่ 1/2559 เรื่องประกาศรายชื่อเจ้าหน้าที่ของรัฐที่อยู่ระหว่างการถูกตรวจสอบให้หยุดปฏิบัติหน้าที่ครั้งที่ 3 จำนวน 59 ราย เมื่อวันที่ 5 ม.ค.ว่า รายชื่อที่ออกมายังไม่ได้ชี้ว่าเป็นการทุจริต แต่เป็นการแจ้งข้อมูลมาส่งเรื่องขึ้นมาโดยคณะกรรมการติดตามและตรวจสอบการใช้จ่ายงบประมาณภาครัฐ (คตร.) และ สตง.เราให้ความเป็นธรรมและเพื่อให้เกิดความสะดวกในการสอบสวน ตอนนี้เป็นการตรวจสอบก่อนเพราะมีกฎหมายกติกาอยู่แล้ว หากทำผิดจะนำไปสู่กระบวนการอื่นๆต่อไป เช่น ความผิดทางอาญาหรืออะไรก็ว่าไป แต่บางกรณีถ้าเป็นเรื่องใหญ่จะเป็นหน้าที่ของคณะกรรมการป้องกันและปราบปรามการทุจริตแห่งชาติ (ป.ป.ช.) และคณะกรรมการตรวจเงินแผ่นดิน (สตง.),เมื่อถามถึงมีรายชื่อกรรมการกองทุนสนับสนุนการสร้างเสริมสุขภาพ (สสส.) 7 คนรวมอยู่ด้วยนั้น พล.อ.ประยุทธ์ตอบว่า เป็นการตรวจสอบข้อมูลมาเพื่อดำเนินการ แต่ตนก็ยังให้ สสส.ทำงานต่อไป อะไรที่เป็นกิจกรรมที่เกี่ยวพันกับคนจำนวนมาก ก็ทำให้เกิดความชัดเจนขึ้น ไม่ใช่มุ่งหวังจะไปทำลายทุกอย่าง ทุกระบบมันไม่ใช่ ตนต้องการให้เกิดความไว้เนื้อเชื่อใจของประชาชนด้วยเท่านั้น ตนไม่ได้ว่าผิดหรือถูก ก็ต้องตรวจสอบต่อไปเพียงแต่ว่าถ้ายังอยู่ตรงนั้นมันตรวจสอบไม่ได้ ทั้งนี้ เพื่อให้ไม่ขัดขวางการตรวจสอบ และให้โอกาสผู้ที่อยู่ในรายชื่อได้มีการเตรียมตัวเตรียมหลักฐานข้อมูล ยังไม่ได้ว่าผิดหรือถูก อย่าไปให้ร้ายเขาขนาดนั้น,ที่กระทรวงมหาดไทย พล.อ.อนุพงษ์ เผ่าจินดา รมว.มหาดไทย กล่าวว่า คำสั่งหัวหน้า คสช.ให้ผู้บริหาร อปท.ระงับการปฏิบัติหน้าที่ มีรายชื่อ อบต.จังหวัดมหาสารคาม ถูกตรวจสอบถึง 32 ราย ว่า ผวจ.มหาสารคาม ตรวจสอบพบว่ามีการทุจริตการสอบบรรจุเข้าเป็นข้าราชการท้องถิ่น เมื่อปี 2556-2557 เป็นการทุจริตหลังประกาศผลสอบ โดยทำผลสอบขึ้นมาใหม่เพื่อบรรจุคนเข้าไป จึงมีคนเข้าข่ายทุจริตจำนวนมาก กระทรวงมหาดไทยจะตรวจสอบอีกหลายจังหวัดที่เข้าข่ายทุจริตปล่อยให้มีการทุจริตเรื่องการบรรจุคนเข้ารับราชการ ทั้งนี้ มีรายงานว่า จังหวัดที่จะมีการตรวจสอบเพิ่มได้แก่ จ.กาฬสินธุ์ พระนครศรีอยุธยา และลพบุรี,นายวิษณุ เครืองาม รองนายกฯ กล่าวว่า รายชื่อข้าราชการ 59 ราย มีทั้งการทุจริตกับประพฤติมิชอบ กรรมการกองทุน สสส. 7 ราย เข้าข่ายประพฤติมิชอบ ไม่ใช่การทุจริต มีผลประโยชน์ทับซ้อน ไม่ได้พักงาน แต่ให้พ้นตำแหน่งไปเลย ส่วนผู้บริหารท้องถิ่นเอาออกจากตำแหน่งชั่วคราวไม่ได้ปลด,ส่วนใหญ่ประพฤติมิชอบในการสอบคัดเลือกคนเข้ารับราชการ หากสอบแล้วไม่ผิด ให้นำกลับตำแหน่งเดิม ต้นสังกัดต้องรีบสอบสวนให้แล้วเสร็จ หากช้าผู้บังคับ บัญชาจะโดนมาตรา 44 เสียเอง ส่วนข้อวิจารณ์องค์กรอิสระเปิดอบรมหลักสูตรพิเศษสิ้นเปลืองงบประมาณนั้น ที่ห่วงคือมีร้องเรียนมาว่า มีการเรี่ยไรลงขัน เข้าหุ้นจัดกิจกรรมโดยขายบัตร ไม่อยากใช้คำว่ารีดไถ ไปเรี่ยไรคนที่ไม่ได้เรียนด้วย จนกลืนไม่เข้าคายไม่ออก เรียนแล้วเปิดรับคนนอกจนเกิดคอนเน็กชั่นอาจนำไปสู่การประพฤติมิชอบ เรียนแล้วมีสังสรรค์ลงขันขอรับบริจาค ขอสปอนเซอร์มาจัดเป็นล้านๆบาท จึงขอส่งสัญญาณให้ทราบว่าอาจต้องทำอะไรสักอย่างหนึ่ง ถ้าปล่อยไปนานเข้าโดยไม่ปรามไว้ก่อน จับไม่ได้ไล่ไม่ทัน จะกลายเป็นระบบอุปถัมภ์ได้,พล.อ.ไพบูลย์ คุ้มฉายา รมว.ยุติธรรม กล่าวว่า พูดเสมอว่าใครสงสัยให้เสนอคำร้องมายังตนหรือศูนย์อำนวยการต่อต้านการทุจริตแห่งชาติ (ศอตช.) ได้ ทุกครั้งที่ประกาศคำสั่งดังกล่าวจะเห็นว่าองค์กรปกครองส่วนท้องถิ่น (อปท.) มีรายชื่อถึงร้อยละ 60 ได้แจ้ง ศอตช.ไปว่าไม่ควรจะใช้ระบบการปราบปรามหรือลงโทษอย่างเดียว ต้องกลับมาทบทวนว่าเกิดอะไรขึ้น ส่วนกรณีมีข่าวการออกคำสั่ง มาตรา 44 ปลดบอร์ดบริหารกองทุน สสส. ประเด็นสำคัญคือการใช้และอนุมัติงบประมาณไม่เป็นไปตามวัตถุประสงค์ ไม่ได้หมายความว่าทุกโครงการที่เกิดขึ้นของ สสส. จะใช้จ่ายไม่เป็นไปตามวัตถุประสงค์ แต่ขอตอบในภาพรวม ไม่อยากไปต่อล้อต่อเถียง ต่อความยาวสาวความยืด,นพ.วิชัย โชควิวัฒน อดีตรองประธานคณะกรรมการกองทุน สสส.กล่าวถึงกรณีการปลดบอร์ดสสส. ทั้ง 7 คน ว่า ไม่ทราบว่าทำไมต้องปลดบอร์ด สสส. การเปลี่ยนบอร์ดจำเป็นต้องมีเหตุผลเพียงพอ จะมีผลกระทบต่อการทำงาน สสส.หรือไม่ ขึ้นอยู่กับกระบวนการสรรหาว่าจะเป็นไปโดยชอบธรรมเพียงใด คำสั่งปลดดังกล่าวเป็นธรรมหรือไม่ ขอให้สังคมเป็นผู้พิจารณา ส่วนตัวเชื่อว่ามีกระบวนการล้มล้าง สสส. เพราะชนวนเหตุเกิดขึ้นตั้งแต่การร่าง พ.ร.บ.เหล้าและบุหรี่ ที่ผ่านมาโครงการของ สสส.หลายอย่างเกิดผลลัพธ์ที่ดี มีข้อมูลชัดเจน ขบวนการนี้มีบริษัทเหล้าบุหรี่ต่างชาติอยู่เบื้องหลัง เพราะมองว่า สสส.เป็นศัตรูที่จะขัดผลประโยชน์,พล.อ.ดาว์พงษ์ รัตนสุวรรณ รมว.ศึกษาธิการ กล่าวถึงกรณีมีข้าราชการที่เกี่ยวข้องกับกระทรวงศึกษาธิการ 3 ราย ถูกระงับการปฏิบัติหน้าที่ว่า ไม่ทราบมาก่อน ขั้นต้นจะปฏิบัติตามคำสั่งหัวหน้าคสช.ให้หยุดปฏิบัติหน้าที่ตำแหน่งเดิมไว้ก่อน ต้นสังกัดของแต่ละคนจะเร่งตั้งคณะกรรมการตรวจสอบข้อเท็จจริงหรือสอบสวนเพื่อดำเนินการทางวินัยแล้วรายงานมาให้ตนทราบ,ผู้สื่อข่าวรายงานว่า ที่ทำเนียบรัฐบาล กองงานโฆษก สำนักเลขาธิการนายกรัฐมนตรี ได้คัดเลือก ส.ค.ส. และไปรษณียบัตรส่วนหนึ่ง ที่เขียนส่งอวยพร พล.อ.ประยุทธ์ จันทร์โอชา นายกฯ และหัวหน้า คสช. เนื่องในโอกาสเทศกาลปีใหม่จากเด็กนักเรียนและเยาวชนทั่วประเทศ มาจัดแสดงที่ตึกบัญชาการ 2 ทำเนียบรัฐบาล ส่วนใหญ่อวยพรนายกฯให้มีความสุข สุขภาพแข็งแรง ไม่เจ็บไม่ไข้ ชอบเพลงที่นายกฯแต่ง และเป็นกำลังใจให้ ขณะที่ ส.ค.ส. จากเด็กนักเรียนภาคใต้ ส่วนใหญ่ขอให้นายกฯแก้ไขปัญหาราคายางพารา อาทิ ด.ช.อาริฟ บลูกกาวาวี โรงเรียนบ้านตันหยง จ.ยะลา อวยพรว่าขอให้นายกฯแข็งแรง จะได้มีแรงวิ่ง มีแรงทำงาน เมื่อไรราคายางจะแพงขึ้นบ้างครับ สงสารพ่อแม่และชาวบ้านครับ  ส่วน ด.ญ.ชนิสา เมฆเจริญ โรงเรียนสุโขทัยวิทยาคม จ.สุโขทัย อวยพรว่าขอบคุณที่มาดูแลประเทศไทยให้สงบสุขขอให้ท่านเป็นที่พึ่งชาวไทยตลอดไป ขณะที่ ด.ช.วิทวัส ใบทองคำ โรงเรียนสุโขทัยวิทยาคม บอกว่า ชอบดูรายการนายกฯทุกวันศุกร์,เมื่อเวลา 17.00 น. ที่ตลาดเลียบคลองผดุง-กรุงเกษม ทำเนียบรัฐบาล พล.อ.ประยุทธ์ จันทร์โอชา นายกฯและหัวหน้า คสช.เป็นประธานเปิดตลาด พม.ตลาดน้ำใจ วิถีไทยผดุง ภายใต้แนวคิดโอกาส เกียรติ กำลังใจ คนไทยรักกัน และเกื้อกูลกัน กระทรวงการพัฒนาสังคมฯ เป็นเจ้าภาพ โดยมีการนำวงดนตรีวงไม้เท้าขาวของผู้พิการตาบอดมาแสดงนำเปิดงาน พล.อ.ประยุทธ์กล่าวเปิดตลาดตอนหนึ่งว่า รัฐบาลจะพยายามเต็มที่ในการให้โอกาส ให้กำลังใจทุกคน ทำให้ทุกคนมีศักดิ์ศรีให้ได้ ภายหลังเปิดงาน พล.อ.ประยุทธ์ได้ยืนฟังการแสดงดนตรีของวงดนตรี ไม้เท้าขาว พร้อมกับบรรดาเด็กพิเศษจากบ้านราชาวดี ระหว่างดนตรีบรรเลงเพลง เพราะเธอคือประเทศไทย มี น้องแพร ด.ญ.กุศลิน รักษาสัตย์ อายุ 9 ขวบ เด็กพิเศษจากบ้านราชาวดีหญิง ได้เต้นประกอบเพลงอยู่ข้างนายกฯ ทำให้นายกฯยิ้มชอบอกชอบใจ เอามือมาลูบศีรษะด้วยความเอ็นดู พร้อมชมว่าเก่งมาก เมื่อเดินลงจากเวที พล.อ.ประยุทธ์ได้ยื่นซองใส่เงินสีขาวให้กับมือ น้องแพร เป็นรางวัล ก่อนไปเดินชมบูธจัดแสดงสินค้า,ช่วงบ่าย ที่ทำเนียบรัฐบาล ม.ล.ปนัดดา ดิศกุล รมต.ประจำสำนักนายกรัฐมนตรี เรียกประชุมด่วนหน่วยงานเกี่ยวข้องกับการปราบปรามผู้กระทำผิดที่ก่อให้เกิดความเสียหายต่อสถาบันพระมหากษัตริย์ จากนั้น ม.ล.ปนัดดาเปิดเผยว่า ปัญหาการปิดเว็บไซต์หมิ่นสถาบันเป็นไปด้วยความยากลำบาก ต้องใช้เวลานาน เพราะส่วนใหญ่เปิดในต่างประเทศ จึงให้ กระทรวงการต่างประเทศและกรมสอบสวนคดีพิเศษ (ดีเอสไอ) ประสานงานเว็บไซต์ในต่างประเทศ ทั้งกูเกิล เฟซบุ๊กและยูทูบ ขอความร่วมมือสกัดกั้น,วันเดียวกัน พล.อ.ประวิตร วงษ์สุวรรณ รองนายกฯ และ รมว.กลาโหม ให้สัมภาษณ์กรณีนายพะเยาว์ อัคฮาด มารดา น.ส.กมลเกด อัคฮาด อาสาสมัครพยาบาลที่เสียชีวิตระหว่างเหตุการณ์สลายการชุมนุมปี 53 ขอจัดกิจกรรมบอกกล่าววิญญาณลูกหลังจากคณะกรรมการป้องกันและปราบปรามการทุจริตแห่งชาติ (ป.ป.ช.) มีมติตีตกคำร้องคดีการสลายการชุมนุมของนายอภิสิทธิ์ เวชชาชีวะ อดีตนายกฯ และนายสุเทพ เทือกสุบรรณ อดีตรองนายกฯว่า หากเขามีความคิดเห็นเช่นนั้นจะให้ทำอย่างไร ส่วนตัวไม่อยากให้มีการเคลื่อนไหว ตอนนี้ไม่ต้องเคลื่อนไหว รอให้มีรัฐบาลที่ชัดเจน เพราะขณะนี้เราทำงานแก้ไขปัญหาต่างๆ อยู่ ซึ่งเป็นปัญหาจากอดีตและต้องเตรียมปฏิรูปในอีก 20 ปีข้างหน้า จะปล่อยให้ประเทศเดินไปเรื่อยๆ โดยไม่มีเป้าหมายคงไม่ใช่แล้ว,เวลา 13.00 น. ที่วัดปทุมวนาราม พล.ต.ต.ทรงพล วัธนะชัย ผบก.น.6 พ.ต.อ.จารุต ศรุตยาพร ผกก.สน.ปทุมวัน พ.ท.ภาสกร กุลรวิวรรณ ผบ.ม.พัน. 1 นำกำลังเจ้าหน้าที่ทหารนอกเครื่องแบบ ม.พัน. 1 ตำรวจหญิงชุดควบคุมฝูงชน บก.อคฝ. เข้าตรึงกำลังในวัดปทุมวนาราม เตรียมสกัดกั้นการรวมตัวของกลุ่มญาติผู้เสียชีวิตที่นัดหมายทำกิจกรรม สู้เพื่อความยุติธรรม เดินเท้าประท้วงมติ ป.ป.ช.ยกคำร้องคดีสลายการชุมนุม 53 จากวัดปทุมวนาราม ไปยังอนุสรณ์สถาน 14 ตุลา สี่แยกคอกวัว โดยเจ้าหน้าที่ยืนยันไม่อนุญาตให้เดินเท้า แต่เมื่อถึงเวลานัด 15.30 น.นางพะเยาว์และตัวแทนจากกลุ่มพลเมืองโต้กลับ มาถึงวัดปทุมวนาราม ผบก.น.6 จึงเข้าเจรจาให้ขึ้นรถที่จัดไว้ให้แทน แต่กลุ่มญาติผู้เสียชีวิตไม่ยอม ก่อนจุดธูปเทียนบอกดวงวิญญาณผู้เสียชีวิต แล้วเริ่มออกเดินเท้าจากวัดปทุมวนาราม เจ้าหน้าที่ตำรวจ ทหารต้องปรับแผนปล่อยให้เดินไปถึงที่หมายเวลา 17.00 น. จากนั้นจึงอ่านแถลงการณ์ไม่เห็นด้วยต่อมติของ ป.ป.ช.ช่วยเหลืออาชญากรสั่งการสังหารหมู่ประชาชนให้พ้นผิดเข้าข่ายปฏิบัติหรือละเว้นปฏิบัติหน้าที่โดยมิชอบ,ด้านนางพะเยาว์กล่าวว่า รับไม่ได้กับมติ ป.ป.ช.ได้หารือกับนักกฎหมาย เพื่อหาช่องทางที่จะร้องไปยังศาลอาญาระหว่างประเทศ หรือไอซีซี ส่วนวันครบรอบ 6 ปี เหตุสลายการชุมนุมวันที่ 19 พ.ค.ปีนี้ เตรียมจะจัดงานรำลึกยิ่งใหญ่กว่าปีที่แล้วด้วย จากนั้นทางกลุ่มได้จุดเทียนรำลึกให้ผู้เสียชีวิต ร่วมร้องเพลงนักสู้ธุลีดิน ก่อนสลายตัวกลับยังนัดหมายมวลชนไปรวมตัวทำกิจกรรมหน้าสถานีตำรวจรถไฟธนบุรี ในวันที่ 8 ม.ค.ที่กลุ่มประชาธิปไตยศึกษาและพวกรวม 9 คนจะเข้ารับทราบข้อกล่าวหาคดีนั่งรถไฟไปอุทยานราชภักดิ์ ในเวลา 14.00 น.
ประยุทธ์ รับลูก มีชัย ชงใช้ ม.44 ผุด กก.ตั้งไข่ปรองดอง มอบฝ่ายกฎหมายหารือ สนช. กมธ. เล็งวางกฎจริยธรรมฟ้องเรียกค่าเสียหาย-ยึดทรัพย์ ขรก. พท.ถล่ม มีชัย เลอะเลือนอุ้ม มาร์ค 
ข่าวหน้า1,มาตรา44,ม.44,รธน.ชั่วคราว,ยกเลิกอัยการศึก,คสช.,คณะรักษาความสงบแห่งชาติ,คำสั่ง,รัฐธรรมนูญ,อัยการศึก,สร้างความปรองดอง,ปฏิรูปการศึกษา,ปฏิรูปตำรวจ,ยึดทรัพย์ข้าราชการ,ปฏิทินทักษิณ,โพสต์เฟซบุ๊กภาพปฏิทิน,คลองผดุง-กรุงเกษม,พม.ตลาดน้ำใจ วิถีไทยผดุง,ข่าว,ข่าวการเมือง,ไทยรัฐฉบับพิมพ์